Title: ประกาศกรมสวัสดิการและคุ้มครองแรงงาน เรื่อง หลักเกณฑ์และวิธีการเลือกตั้งกรรมการผู้แทนลูกจ้าง

ประกาศกรมสวัสดิการและคุ้มครองแรงงาน

ประกาศกรมสวัสดิการและคุ้มครองแรงงาน
เรื่อง
หลักเกณฑ์และวิธีการเลือกตั้งกรรมการผู้แทนลูกจ้าง

อาศัยอำนาจตามความในข้อ ๒๔ (๒)
แห่งกฎกระทรวงกำหนดมาตรฐานในการบริหารและการจัดการด้านความปลอดภัย อาชีวอนามัย
และสภาพแวดล้อมในการทำงาน พ.ศ. ๒๕๔๙ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้
โดยอาศัยอำนาจตามบทบัญญัติแห่งกฎหมาย
อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกรมสวัสดิการและคุ้มครองแรงงาน
เรื่อง หลักเกณฑ์และวิธีการเลือกตั้งกรรมการผู้แทนลูกจ้าง

ข้อ ๒[๑]
 ประกาศนี้
ให้ใช้บังคับตั้งแต่วันประกาศเป็นต้นไป

ข้อ ๓  ให้นายจ้างแต่งตั้งลูกจ้างระดับปฏิบัติการซึ่งไม่ประสงค์จะสมัครรับเลือกตั้งเป็นกรรมการผู้แทนลูกจ้างจำนวนไม่น้อยกว่าสามคน
แต่ไม่เกินห้าคน เป็นคณะกรรมการดำเนินการเลือกตั้ง

ข้อ ๔  ให้นายจ้างแจ้งให้ลูกจ้างทุกคนซึ่งได้รับการแต่งตั้งเป็นคณะกรรมการดำเนินการเลือกตั้งทราบ
และปิดประกาศรายชื่อคณะกรรมการดำเนินการเลือกตั้งโดยเปิดเผย ณ
สถานที่ทำงานของลูกจ้าง เพื่อให้ลูกจ้างได้ทราบทั่วกัน ทั้งนี้ ภายในสามวัน
นับแต่วันที่แต่งตั้ง

ข้อ ๕  ให้คณะกรรมการดำเนินการเลือกตั้งดำเนินการประกาศกำหนดวัน
เวลา สถานที่รับสมัคร และจำนวนกรรมการผู้แทนลูกจ้างที่จะได้รับการเลือกตั้ง
ภายในห้าวัน นับแต่วันที่นายจ้างปิดประกาศรายชื่อตามข้อ ๔ ทั้งนี้ ต้องกำหนดวัน
และเวลาให้ผู้ที่จะสมัครรับเลือกตั้งเป็นผู้แทนลูกจ้างยื่นใบสมัครได้ภายในระยะเวลาไม่น้อยกว่าสามวัน
แต่ไม่เกินห้าวัน นับจากวันประกาศรับสมัคร

ข้อ ๖  ภายใต้บังคับข้อ ๓
ลูกจ้างระดับปฏิบัติการในสถานประกอบกิจการทุกคนมีสิทธิสมัครรับเลือกตั้งเป็นกรรมการผู้แทนลูกจ้าง
ลูกจ้างระดับปฏิบัติการในสถานประกอบกิจการทุกคน
รวมทั้งลูกจ้างซึ่งได้รับการแต่งตั้งเป็นคณะกรรมการดำเนินการเลือกตั้งมีสิทธิลงคะแนนเสียงเลือกตั้ง

ข้อ ๗  เมื่อสิ้นสุดระยะเวลาการรับสมัครแล้ว
หากมีจำนวนผู้สมัครรับเลือกตั้งเท่ากับจำนวนกรรมการผู้แทนลูกจ้างที่ได้ประกาศไว้ตามข้อ
๕ ให้นายจ้างแต่งตั้งผู้สมัครรับเลือกตั้งนั้นเป็นกรรมการผู้แทนลูกจ้าง
ในกรณีที่ไม่มีผู้ใดสมัครรับเลือกตั้ง
หรือมีจำนวนผู้สมัครรับเลือกตั้งน้อยกว่าจำนวนกรรมการผู้แทนลูกจ้างที่ได้ประกาศไว้ตามข้อ
๕ ให้คณะกรรมการดำเนินการเลือกตั้งดำเนินการประกาศรับสมัครใหม่
หรือประกาศรับสมัครเพิ่ม แล้วแต่กรณี
โดยต้องกำหนดระยะเวลารับสมัครใหม่ไม่น้อยกว่าสองวัน
หากดำเนินการรับสมัครใหม่ตามวรรคสองแล้วไม่ได้มาซึ่งกรรมการผู้แทนลูกจ้างครบตามจำนวนที่ได้กำหนดไว้ตามข้อ
๕ ให้นายจ้างแต่งตั้งผู้สมัครรับเลือกตั้ง ถ้ามี
และลูกจ้างระดับปฏิบัติการอื่นซึ่งไม่เป็นคณะกรรมการดำเนินการเลือกตั้ง
และไม่ได้สมัครรับเลือกตั้ง เป็นกรรมการผู้แทนลูกจ้างจนครบจำนวน

ข้อ ๘  เมื่อสิ้นสุดระยะเวลาการรับสมัครแล้ว
หากมีจำนวนผู้สมัครรับเลือกตั้งมากกว่าจำนวนกรรมการผู้แทนลูกจ้างที่ได้ประกาศไว้ตามข้อ
๕ ให้คณะกรรมการดำเนินการเลือกตั้งดำเนินการดังต่อไปนี้
เพื่อให้ได้รายชื่อกรรมการผู้แทนลูกจ้างภายในสิบวันนับแต่วันที่สิ้นสุดระยะเวลาการประกาศรับสมัคร
(๑)
ประกาศรายชื่อและหมายเลขประจำตัวผู้สมัครรับเลือกตั้ง
(๒) ประกาศกำหนดวัน เวลา และสถานที่เลือกตั้ง

ข้อ ๙  ให้นายจ้างจัดทำบัญชีรายชื่อลูกจ้างระดับปฏิบัติการทุกคนในสถานประกอบกิจการเป็นสองชุด
ส่งให้คณะกรรมการดำเนินการเลือกตั้งหนึ่งชุดก่อนวันเลือกตั้ง
อีกหนึ่งชุดปิดประกาศไว้ให้ลูกจ้างตรวจดูรายชื่อก่อนวันเลือกตั้งไม่น้อยกว่าสามวัน
ในกรณีที่ไม่มีรายชื่อลูกจ้างระดับปฏิบัติการผู้ใดในบัญชี
หรือบัญชีรายชื่อลูกจ้างดังกล่าวไม่ถูกต้อง
ลูกจ้างระดับปฏิบัติการมีสิทธิคัดค้านและขอให้นายจ้างแก้ไขให้ถูกต้องได้
ให้นายจ้างดำเนินการแก้ไขให้ถูกต้องโดยเร็ว และปิดประกาศพร้อมส่งบัญชีรายชื่อลูกจ้างระดับปฏิบัติการใหม่ให้คณะกรรมการดำเนินการเลือกตั้งก่อนวันเลือกตั้ง

ข้อ ๑๐  การเลือกตั้งผู้แทนลูกจ้างให้กระทำโดยวิธีลงคะแนนลับ
วิธีลงคะแนนลับตามวรรคหนึ่ง
ให้คณะกรรมการดำเนินการเลือกตั้งจัดให้มีการลงคะแนนเสียงในบัตรเลือกตั้งและนำไปใส่ในหีบบัตรเลือกตั้งตามวัน
เวลา และสถานที่ที่กำหนด

ข้อ ๑๑  เมื่อสิ้นสุดระยะเวลาการเลือกตั้งแล้ว
ให้คณะกรรมการดำเนินการเลือกตั้งนับคะแนนเสียงทั้งหมดโดยเปิดเผยทันที
เมื่อนับคะแนนเสียงเสร็จแล้ว
ให้คณะกรรมการดำเนินการเลือกตั้งประกาศผลการนับคะแนนเสียงและจัดทำบัญชีรายชื่อเรียงลำดับผู้ได้รับคะแนนเสียงมากที่สุดตามลำดับจนถึงผู้ได้รับคะแนนเสียงน้อยที่สุด
ในกรณีที่มีผู้ได้คะแนนเสียงเลือกตั้งเท่ากันในลำดับใด
ให้จับสลากเพื่อเรียงลำดับระหว่างผู้ได้คะแนนเสียงเท่ากันนั้นโดยเปิดเผย
ให้ผู้สมัครรับเลือกตั้งซึ่งได้คะแนนเสียงมากที่สุดตามลำดับครบจำนวนกรรมการผู้แทนลูกจ้างที่ได้ประกาศไว้ตามข้อ
๕ เป็นกรรมการผู้แทนลูกจ้าง ที่เหลือให้ขึ้นบัญชีรายชื่อสำรองไว้

ข้อ ๑๒  ให้คณะกรรมการดำเนินการเลือกตั้งแจ้งผลการเลือกตั้งให้นายจ้างทราบภายในสามวัน
นับแต่วันสิ้นสุดการเลือกตั้ง

ข้อ ๑๓  ให้ผู้แทนลูกจ้างซึ่งได้รับการเลือกตั้งตามข้อ
๑๑ หรือได้รับการแต่งตั้งตามข้อ ๗ มีหน้าที่และสิทธิในฐานะกรรมการความปลอดภัย
อาชีวอนามัย และสภาพแวดล้อมในการทำงานนับแต่วันเลือกตั้งหรือวันแต่งตั้ง
แล้วแต่กรณี

ข้อ ๑๔  ในกรณีที่กรรมการผู้แทนลูกจ้างพ้นจากตำแหน่งก่อนครบวาระ
ให้ลูกจ้างซึ่งได้คะแนนเสียงในลำดับถัดไปตามบัญชีรายชื่อตามข้อ ๑๑
เป็นกรรมการผู้แทนลูกจ้างแทนตำแหน่งที่ว่างถ้าไม่มีลูกจ้างในบัญชีรายชื่อดังกล่าวเหลืออยู่
ให้นายจ้างจัดให้มีการเลือกตั้งกรรมการผู้แทนลูกจ้างตามข้อกำหนดข้างต้น ทั้งนี้
ต้องดำเนินการให้เสร็จสิ้นภายในสามสิบวัน นับแต่วันที่ตำแหน่งว่าง
และให้กรรมการผู้แทนลูกจ้างซึ่งแทนตำแหน่งที่ว่างดำรงตำแหน่งเท่ากับวาระที่เหลืออยู่ของกรรมการผู้แทนลูกจ้างที่ตนแทน

ข้อ ๑๕  ให้นายจ้างอำนวยความสะดวก
จัดหาอุปกรณ์สำหรับลงคะแนนเสียงเลือกตั้งและออกค่าใช้จ่ายในการดำเนินการเลือกตั้งตามประกาศนี้

ประกาศ
ณ วันที่ ๒๒ สิงหาคม พ.ศ. ๒๕๔๙
ผดุงศักดิ์
เทพหัสดิน ณ อยุธยา
อธิบดีกรมสวัสดิการและคุ้มครองแรงงาน

วัชศักดิ์/ผู้จัดทำ
๓๐
ตุลาคม ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๑๑ ง/หน้า ๘/๑๙ ตุลาคม ๒๕๔๙